Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2021/C 309/11)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”Cebreiro”

EU-nro: PDO-ES-0443-AM01 – 16. helmikuuta 2021

SAN (X) SMM ( )

1. Nimi

”Cebreiro”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.3 Juustot

3.2. Kuvaus 1 kohdassa nimetystä tuotteesta

Pastöroidusta lehmänmaidosta valmistettavan täysrasvaisen juuston valmistusprosessiin kuuluu juoksutus, juustouman leikkaaminen, heran poistaminen, vaivaaminen ja suolaus sekä muotitus ja puristus. Juustoa voidaan myydä tuoreena tai kypsytettynä; jälkimmäisessä tapauksessa juuston vähimmäiskypsytysaika on 45 päivää.

Juuston tärkeimmät ominaisuudet ovat seuraavat:

Fyysiset ominaisuudet

— Muoto: sienen tai kokin päähineen muotoinen, koostuu kahdesta osasta: lieriömäisestä pohjasta, jonka halkaisija vaihtelee ja jonka korkeus on enintään 12 cm, lukuun ottamatta yli 2 kg painavia juustoja, joiden korkeus on enintään 15 cm, sekä hatusta, jonka halkaisija on 1 tai 2 cm suurempi kuin pohjan halkaisija ja jonka korkeus on enintään 3 cm. Yli 2 kg painavien juustojen hatun halkaisija on enintään 4 cm suurempi kuin pohjan halkaisija, ja sen korkeus on enintään 5 cm.

— Paino: vähintään 0,3 kg.

Aistinvaraiset ominaisuudet

Tuoreessa juustossa ei ole kuorta, ja sen pinnan väri eroaa vain hiukan sisuksen väristä. Sisus on tasainen, valkoisen tai hieman kellertävän värinen ja pehmeä, eikä siinä ole reikiä. Sisältä juusto on säikeinen ja mureneva. Se tuoksuu happamoidulta maidolta, ja siinä voi aistia myös kerman ja voin vivahteita. Juuston suutuntuma on muruinen, mutta suussa sulava ja erittäin tahmea. Maku muistuttaa juuston happamoidun maidon hallitsemaa, kermaan ja voihin vivahtavaa tuoksua. Jälkimaku on viipyileivä ja hieman hapan.

Kypsytetyn juuston kuori eroaa hiukan tuoreen juuston kuoresta: sen väriskaala ulottuu keltaisesta voimakkaan keltaiseen, ja siinä voi kypsytysvaiheesta riippuen olla hometta. Sisuksen väri vaihtelee norsunluun värisestä keltaiseen, ja se on koostumukseltaan voin kaltainen, kiinteä ja kypsytysasteesta riippuen joskus myös kova. Juuston maku on maitomainen ja mahdollisesti hieman metallinen ja pikantti.

Analyyttiset ominaisuudet:

— Kosteusaste (kypsytetyille juustoille): vaihtelee kypsyysasteen mukaan, mutta kuitenkin alle 50 %.

— Rasva: vähintään 45 % ja enintään 60 %, kuiva-aineesta määritettynä.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Rehut

Tuotantoalueen niityt ja rehukasvit ovat tärkeä osa karjan ravintoa. Tärkeä merkitys on myös laajoilla laidunmailla (nurmialueita ja pensaskasvillisuutta sisältäviä niittyjä), joilla eläimet laiduntavat vapaina olosuhteiden salliessa.

Kasviperäisiä väkirehuja käytetään täydentämään karjan energiantarvetta.

Raaka-aineet

Cebreiro -juuston valmistuksessa käytetään lehmän maitoa, eläinperäistä juoksetetta ja muita nimenomaisesti tämän juuston valmistukseen hyväksyttyjä juoksetusentsyymejä sekä suolaa.

Suojattujen juustojen valmistuksessa käytetään maitoa, jota lypsetään rubia gallega-, friisiläis- tai ruskea alppikarja -rotuisista tai niiden risteytyksiin kuuluvista lehmistä. Lehmiä tulee hoitaa yksilöidyllä maantieteellisellä alueella sijaitsevilla ja asianmukaiseen rekisteriin kirjatuilla karjatiloilla.

Maito ei saa sisältää ternimaitoa, säilöntäaineita, inhibiittoreita tai lääkkeitä, jotka voivat vaikuttaa juuston tuotantoon, kypsyttämiseen, kuivaukseen tai säilyvyyteen. Minkäänlainen prosessointi, joka standardisoi tai muuttaa maidon koostumusta, ei ole sallittua.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Maidon tuotannon ja esivalmisteluiden sekä juustojen valmistuksen, kypsytyksen tai kuivatuksen tulee tapahtua kohdassa 4 kuvatulla maantieteellisellä alueella. Näin ollen kaikkien valmistusvaiheiden tulee tapahtua tämän alueen sisällä.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Suojatut juustot on yleisesti ottaen saatettava markkinoille kokonaisina ja hyväksytyissä pakkauksissa.

Juuston saattaminen markkinoille paloina ja jopa paloittelu myyntipisteessä voidaan kuitenkin sallia, kunhan tätä varten on olemassa asianmukainen valvontajärjestelmä, jolla taataan tuotteen alkuperä ja laatu sekä se, että tuote on hyvin säilytetty ja esitellään kuluttajalle asianmukaisesti niin, ettei ole mitään mahdollisuutta sekoittaa tuotetta johonkin muuhun.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Sertifioiduissa suojatun alkuperänimityksen ”Cebreiro”-juustoissa on oltava kunkin tuottajan merkinnän mukainen kauppa- ja vastaetiketti, jonka valvontaelin on hyväksynyt ja antanut, sekä juokseva aakkosnumeerinen koodi ja alla esitetty suojatun alkuperänimityksen virallinen logo:

Sekä kauppa- että vastaetiketissä on oltava teksti ”Denominación de Origen Protegida Cebreiro”. Kypsytetyn Cebreiro-juuston etiketissä on lisäksi mainittava selvästi termi ”curado” (kypsytetty), jotta se erottuu tuoreesta tuotteesta.

4. Maantieteellisen alueen tarkka rajaus

Alue, jolla maito ja siitä valmistettava juusto, jolle suojattua alkuperänimitystä ”Cebreiro” haetaan, tuotetaan, sijaitsee Lugon maakunnassa (Galician itsehallintoalue) seuraavissa kunnissa: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos ja Triacastela.

5. Yhteys maantieteelliseen alueeseen

Historialliset tekijät

Näiden juustojen alkuperä yhdistetään ensimmäisiin munkkeihin, jotka asettuivat Cebreiroon – paikka, jossa Santiagoon suuntautuvan pyhiinvaellusreitin osa, ns. Ranskan tie, ylittää Galiciaan rajan – hoitaakseen sairaalaa, joka perustettiin 800-luvun lopulla huolehtimaan pyhiinvaeltajien tarpeista. Vuosisatojen ajan pyhiinvaeltajat tutustuivat juuston makuun Cebreiron vuorilla ja tekivät tuotteesta tunnetun Espanjassa ja muualla Euroopassa.

Kansallisarkistossa ja Simancasin yleisarkistossa säilyneiden asiakirjojen perusteella vaikuttaa siltä, että Cebreirossa valmistettua juustoa toimitettiin vuosittain Portugalin hoviin Carlos III:n hallituskaudella. Juusto valmistettiin alueen kylien asukkaiden (lähinnä naisten) kotona marraskuusta lähtien. Lähetyksissä oli aina kaksi tusinaa juustoja. Juusto lähetettiin vuoden viimeisen kahden viikon aikoihin, koska silloin juusto säilyy hyvin kylmän ilman ansiosta. Juustot lahjoitettiin Portugalin kuningattarelle tammikuun ensimmäisellä puoliskolla.

Lisäksi useissa 1700- ja 1800-luvun asiakirjoissa mainitaan, kuinka kuuluisa Cebreiron juusto oli tähän aikaan.

Kirjassa ”Geografía General del Reino de Galicia” (1936) on uudempaa tietoa Cebreiron juustojen ominaisuuksista ja valmistustavasta.

Sittemmin 1970-luvulla espanjalaisia ja erityisesti galicialaisia juustoja tutkinut Carlos Compairé Fernández julkaisi useita teoksia, joissa mm. esitettiin näistä juustoista kemiallisia ja bakteriologisia analyysejä. Näitä voidaan pitää ensimmäisinä Cebreiro-juustosta tehtyinä tieteellisinä tutkimuksina.

Maatalous-, kalastus- ja elintarvikeministeriön vuonna 1996 julkaisemassa teoksen ”Inventario Español de Productos Tradicionales” juustoja koskevassa luvussa on paljon tietoa Cebreiron juustosta, muun muassa sen ominaisuuksista, valmistustavasta, historiasta ja taloudellisesta merkityksestä.

Luontoon liittyvät tekijät

Alueella, jolla suojattua alkuperänimitystä ”Cebreiro” valmistetaan, vallitsee valtamerellinen vuoristoilmasto. Sille on luonteenomaista meri-ilmaston voimakas muuttuminen mannerilmastoksi. Tämä rajoittaa voimakkaasti maataloutta. Suuri osa alueesta sijaitsee yli 1 000 metrin korkeudessa, jossa ilmasto on ”hyvin kylmä” Galician maakunnalle tyypilliseen ilmastoon verrattuna ja hallavapaa kausi kestää alle viisi kuukautta.

Epäsuotuisan ilmaston johdosta karjanhoito on alueen taloudelle hyvin tärkeää: säät, maaperä ja vuoristoiset maastonmuodot eivät haittaa karjanhoitoa niin paljon kuin maanviljelyä. Lisäksi alueella on hyviä luonnonlaitumia ja -niittyjä, myös vuorilla, ja karja on tottunut ankaraan ilmastoon.

Syy-seuraussuhde, joka yhdistää maantieteellisen alueen tuotteen ominaisuuksiin

Cebreiro-juuston maantieteelliselle alueelle on ominaista lukemattomat vuorten reunustamat laaksot, joiden niittyjen ja laidunmaiden runsaus hallitsee alueen maisemaa.

Nämä maantieteelliset seikat vaikuttavat Cebreiro-juuston erityispiirteisiin usealla eri tavalla:

— Ensinnäkin, kuten edellä on todettu, alueella on paljon ensiluokkaisia laidunmaita.

— Lisäksi maidontuotanto keskittyy pienille perhetiloille, joilla karjaa hoidetaan perinteisesti. Paikalliset rodut muodostavat edelleen merkittävän osan karjasta. Sitä ruokitaan pääasiassa tilalla tuotetulla rehulla; sään salliessa karja on laitumella.

— Tilan ulkopuolella valmistettuja rehutiivisteitä käytetään vain pienissä määrin täydentämään karjan energiatarpeita. Tämä perinteinen malli, jossa tilan ulkopuolelta tehdyt hankinnat pyritään pitämään mahdollisimman pieninä, helpottaa näiden pienten perhetilojen taloutta.

— Näiden tekijöiden ansiosta näillä tiloilla tuotettu maito on ominaisuuksiltaan erinomaista juustojen valmistukseen. On tieteellisesti osoitettu, että näillä luonnonmukaisemmilla tuotanto- ja ruokintajärjestelmillä saadaan ravintoarvoltaan parempaa maitoa, koska siinä on enemmän konjugoitua linolihappoa ja omega-3-rasvahappoja. Kun karja laiduntaa enemmän, näiden ravintoarvoltaan arvokkaiden rasvojen pitoisuus nousee, mikä vaikuttaa juustojen laatuun.

— Lisäksi alueen tuottajat vaalivat pitkää perinnettä tämäntyyppisten juustojen valmistuksessa. Juustot ovat ominaisuuksiltaan erityislaatuisia – jo juuston erikoinen muoto, ”kokin hattu”, tekee siitä tunnistettavan. Tuotteet ovatkin saaneet ansaitsemansa maineen kuluttajien keskuudessa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://mediorural.xunta.gal/sites/default/files/produtos/en-tramitacion/Pliego_de_condiciones_DOP_Cebreiro_septiembre_2020_final.pdf

(1) EYVL L 179, 19.6.2014, s. 17.